טיאגו פריירה

טיאגו משאדו ויללה פריירה (בפורטוגזית: Thiago Machado Vilela Pereira; נולד ב-26 בינואר 1986 בוולטה רדונדה) הוא שחיין ברזילאי, זוכה מדליית הכסף במשחה ל-400 מטר מעורב אישי באולימפיאדת לונדון (2012) ובעל מדליית כסף ושתי מדליות ארד מאליפות העולם בשחייה.

חייו
פריירה זכה להישגיו הראשונים בזירה הבינלאומית כשהיה בן 17, במשחקים הפאן-אמריקאיים שנערכו בסנטו דומינגו בשנת 2003. באותם משחקים זכה במדליית כסף במשחה ל-200 מטר מעורב אישי ובמדליית ארד במשחה ל-400 מטר מעורב אישי. באליפות העולם בשחייה (בריכת 25 מטר) שנערכה באינדיאנפוליס ב-2004 זכה במדליית הזהב במשחה ל-200 מטר מעורב אישי ובמדליית הארד במשחה ל-100 מטר מעורב אישי. כן זכה במדליית כסף עם נבחרת השליחים הברזילאית במשחה ל-100X4 מטר חופשי ובמדליית ארד במשחה השליחים ל-200X4 מטר חופשי. באולימפיאדת אתונה שנערכה באותה שנה סיים במקום החמישי במשחה ל-200 מטר מעורב אישי בתוצאה של 2:00.11 דקות. במשחה למרחק הכפול לא הצליח לעבור את שלב המוקדמות, וסיים במקום ה-17 בתוצאה של 4:22.06 דקות.

במשחקים הפאן-אמריקאיים שנערכו בריו דה ז'ניירו ב-2007 זכה פריירה ב-8 מדליות, מהן 6 מדליות זהב, בסגנונות שונים. במדליות זהב זכה במשחים ל-200 מטר גב (בשיא אליפות, 1:58.42 דקות), 200 מטר חזה, 200 מטר מעורב אישי (בשיא אליפות, 1:57.79 דקות), 400 מטר מעורב אישי (בשיא אליפות, 4:11.14 דקות), וכן במשחי השליחים ל-100X4 מטר חופשי ו-200X4 מטר חופשי. בנוסף, זכה במדליית כסף במשחה השליחים ל-100X4 מעורב ובמדליית ארד במשחה ל-100 מטר גב. באותה שנה השתתף פריירה גם באליפות העולם בשחייה שנערכה במלבורן. הוא סיים במקום הרביעי במשחה ל-200 מטר מעורב אישי ובמשחה ל-400 מטר מעורב אישי נפסל בשלב המוקדמות. עם נבחרת השליחים הברזילאית סיים במקום השמיני במשחה ל-100X4 מטר חופשי, במקום התשיעי במשחה ל-200X4 מטר חופשי ובמקום ה-11 במשחה ל-200X4 מטר חופשי. 

במהלך תחרות שנערכה בברלין בנובמבר 2007 שיפר פריירה את שיא העולם של ראיין לוכטה מארצות הברית ב-200 מטר מעורב אישי בבריכות קצרות ב-17 מאיות השנייה, והעמידו על 1:53.14 דקות. שיא העולם שקבע החזיק מעמד 25 ימים בלבד, בטרם קבע לאסלו צ'ה שיא חדש, 1:52.99 דקות.

באולימפיאדת בייג'ינג (2008) סיים פריירה במקום רביעי במשחה ל-200 מטר מעורב אישי בתוצאה של 1:58.14 דקות, בשלב חצי הגמר הוא קבע תוצאה של 1:58.06 דקות ועלה מהמקום השלישי, ובמקום שמיני במשחה ל-400 מטר מעורב אישי בתוצאה של 4:15.40 דקות, בשלב חצי הגמר הוא קבע תוצאה של 4:11.74 דקות. לאחר המשחקים עזב את ברזיל, והחל להתאמן בארצות הברית.

באליפות העולם שנערכה ברומא ב-2009 שוב סיים פריירה במקום הרביעי במשחה ל-200 מטר מעורב אישי, בשיא דרום אמריקאי חדש, 1:55.55 דקות. גם במשחה למרחק הכפול סיים במקום הרביעי בשיא דרום אמריקאי חדש, 4:08.86 דקות. במשחה השליחים ל-200X4 מטר חופשי סיים עם הנבחרת במקום העשירי.

במשחקים הפאן-אמריקאיים שנערכו בגואדלחרה ב-2011 שחזר פריירה את הישגו מריו דה ז'ניירו, וזכה שוב ב-8 מדליות מהן 6 מדליות זהב. הוא שמר על ארבעה מתאריו, במשחים ל-200 מטר גב, 200 מטר מעורב אישי ו-400 מטר מעורב אישי ובמשחה השליחים ל-100X4 חופשי. לכך נוספו ניצחונות במשחה ל-100 מטר גב ובמשחה השליחים ל-100X4 מטר מעורב. במשחה ל-200X4 מטר מעורב איבדה הנבחרת את תוארה לארצות הברית, ופריירה זכה עמה במדליית כסף, ובמשחה ל-200 מטר חזה איבד גם כן את תוארו, אך זכה במדליית ארד. עם 12 מדליות זהב במהלך המשחקים הפאן-אמריקאיים, הפך פריירה לספורטאי הברזילאי שזכה במספר הרב ביותר של מדליות זהב במשחקים אלה. באותה שנה השתתף פריירה גם באליפות העולם בשאנגחאי. הוא השתתף רק במשחה ל-200 מטר מעורב אישי, וסיים במקום השישי.

מדליית כסף אולימפית
באולימפיאדת לונדון (2012) זכה פריירה במדליית כסף במשחה ל-400 מטר מעורב אישי בשיא לאומי חדש של 4:08.86 דקות, אחרי ראיין לוכטה (4:05.18 דקות) ולפני קוסוקה הגינו מיפן (4:08.94 דקות). נוסף לכך, סיים במקום רביעי (כמו באולימפיאדת בייג'ינג) במשחה ל-200 מטר מעורב אישי בתוצאה של 1:56.74 דקות ובמקום 15 במשחה שליחים 100X4 מטר מעורב בתוצאה של 3:37.00 דקות, כשחיין ראשון הוא שחה את סגנון הגב בתוצאה של 54.45 שניות.

שתי מדליות ארד באליפות העולם
באליפות העולם בשחייה שנערכה בברצלונה ספרד ביולי 2013, זכה פריירה בשתי מדליות ארד, במשחה ל-200 מטר מעורב אישי בתוצאה של 1:56.30 דקות, אחרי ראיין לוכטה (1:54.98 דקות) וקוסוקה הגינו (1:56.29 דקות) ובמשחה ל-400 מטר מעורב אישי בתוצאה של 4:09.48 דקות, אחרי דאיה סטו מיפן (4:08.69 דקות) וצ'ייס קייליש מארצות הברית (4:09.22 דקות). נוסף לכך, הוא סיים במקום 15 במשחה ל-100 מטר פרפר בתוצאה של 52.43 שניות, בשלב המוקדמות הוא קבע תוצאה של 52.23 שניות.

קישורים חיצוניים



קטגוריה:שחיינים ברזילאים
קטגוריה:מדליסטים אולימפיים ברזילאים
קטגוריה:שחיינים באולימפיאדת אתונה (2004)
קטגוריה:שחיינים באולימפיאדת בייג'ינג (2008)
קטגוריה:שחיינים באולימפיאדת לונדון (2012)
קטגוריה:שחיינים באולימפיאדת ריו דה ז'ניירו (2016)
קטגוריה:ברזילאים שנולדו ב-1986